אניש גירי

אניש גירי (נולד ב-28 ביוני 1994 בסנקט פטרבורג) הוא שחמטאי הולנדי בדרגת רב-אמן, אותה השיג בגיל 14 שנים ושבעה חודשים.

גירי היה ארבע פעמים אלוף הולנד בשחמט (בשנים 2009, 2011, 2012 ו-2015). ייצג את הולנד בשבע אולימפיאדות שחמט (2010, 2012, 2014, 2016, 2018, 2022 ו-2024).

נכון לספטמבר 2025, מדורג במקום ה-12 בעולם לפי מד כושר. בחודש זה זכה בתחרות השווייצרית הגדולה של פיד"ה ובזכות כך העפיל לתחרות המועמדים 2026.

חיים פרטיים
אניש גירי נולד לסנגיי מנפאל ולאולגה, מרוסיה. בשנת 2002 עקרו הוריו לסאפורו ביפן. בשנת 2008 היגרה המשפחה להולנד, בה עובד אביו כחוקר. לגירי שתי אחיות.

ביוני 2013 סיים גירי את בית הספר התיכון בדלפט. המקצועות החביבים עליו היו פיזיקה ומתמטיקה. ב-8 ביולי 2015 התחתן עם סופיקו גורמישוילי, שחמטאית גיאורגית בדרגת אמן בינלאומי.

גירי שולט היטב ברוסית, אנגלית והולנדית, ובעל ידע טוב ביפנית, נפאלית וגרמנית. תחביביו הם כדורגל ופינג פונג. מתגורר בהאג.

קריירת שחמט
מועדון השחמט הראשון שבו שיחק גירי היה מועדון הנוער 'DYUSH-2' בסנקט פטרבורג. בשנים שהיה בסאפורו היה חבר באיגוד השחמט היפני ובמועדון השחמט בסאפורו. גירי התפתח במהירות ומד הכושר שלו טיפס במהירות בין אפריל 2006 ליולי 2010 (מ-2114 ל-2672).

גירי חלק מקום ראשון בתחרות לנערים מתחת לגיל 14 בליגה הרוסית עם 6.5/9, ניצח באליפות הנערים עד גיל 16 בסנקט פטרבורג ובשנת 2007 סיים במקום השלישי בתחרות לנערים עד גיל 18 (גירי היה אז בן 13). בשנת 2008 ניצח בתחרות הפתוחה של סנקט פטרבורג עם 8.5/9. באפריל אותה שנה השיג את הציון הראשון לרב-אמן בתחרות הפתוחה Intomart GfK עם 7/9, הציון השני הושג בתחרות חרונינגן עם 6.5/9.

שמאל|ממוזער|250px|גירי בשנת 2008

בינואר 2009 חלק גירי את המקום שני בתחרות קורוס בקבוצה C, בעקבות זאת קיבל את הציון השלישי והאחרון הדרוש לתואר רב-אמן. באותה שנה חלק מקום שני באליפות הפתוחה של הולנד, ניצח באליפות הולנד וחלק מקום שני בתחרות Unive.

התוצאה בהתחרות קורוס בקבוצה C בשנת 2009 הקנתה לו מקום בתחרות קורוס בקבוצה B בשנת 2010. גירי ניצח בתחרות זו בתוצאה של 9/13, מחצית הנקודה לפני ארקדי ניידיץ'. גירי סיים בתיקו דו-קרב עם נייג'ל שורט וניצח בתחרות Sigeman & Co עם 4.5/5
, הגיע שני באליפות הולנד לאחר ארוין לאמי והיה בין הבולטים בתחרות כוכבים עולים מול השחמטאים המנוסים. גירי לא הצליח להעפיל לתחרות Melody Amber כאשר הפסיד בשובר שוויון מול היקארו נקמורה.

מאמנו של גירי הוא השחמטאי ולדימיר טוקמקוב.

בחודש מאי 2010 דווח כי גירי סייע לוישוואנתן אנאנד בהכנותיו לאליפות העולם בשחמט 2010 כנגד הטוען לכתר וסלין טופאלוב. אנאנד זכה בדו-קרב 6.5-5.5 ושמר על תוארו כאלוף העולם.

בהופעת הבכורה של גירי בתחרות טאטא סטיל בשנת 2011 השיג 6.5/13 וניצח בכלים השחורים את מגנוס קרלסן ב-22 מסעים. באותה שנה ניצח בפעם השנייה באליפות הולנד וחלק מקום ראשון בתחרות Sigeman & Co עם וסלי סו והנס טיקנן.

למרות היותו בעל מד הכושר הנמוך ביותר, ניצח גירי בתחרות Reggio Emilia בשנת 2012, זכה בפעם השלישית באליפות הולנד
 וחלק מקום שלישי בתחרות העל בביל 2012. הישגיו המרשימים נמשכו עם מקום רביעי בתחרות הפתוחה ברייקיאוויק וניצחון על וסילי איוונצ'וק בדו-קרב שהתקיים בשנת 2013. .

גירי השתתף בתחרויות המוקדמות של פיד"ה לקביעת המועמדים על אליפות העולם הן בסבב 2012–2013 והן בסבב 2014–2015 אך לא הצליח להעפיל לתחרות המועמדים. בשנת 2014 גירי סיים במקום השני בתחרות טאטא סטיל , זכה במדליית ארד על ביצוע מעולה בלוח הראשון באולימפיאדת השחמט 2014 וסיים במקום השני בתחרות החזקה של אליפות האמנים של קטר.

בגביע העולם בשחמט בשנת 2015 הוא הודח בחצי הגמר.

בשנת 2016 הוא סיים במקום השני בתחרות השחמט לזכר טל (קטגוריה 21).

בשנת 2016 בתחרות המועמדים הוא סיים במקום השישי.

גירי סייע לולדימיר קראמניק בהכנותיו לתחרות המועמדים 2018.

בשנת 2025 זכה במקום בתחרות השווייצרית הגדולה של פיד"ה, וכך היה לשחקן השני המבטיח את מקומות בתחרות המועמדים שתתקיים בשנת 2026.

מבחר תחרויות בהן השתתף
 תחרות העל בביל 2012
 תחרות העל טאטא סטיל: 2013, 2016, 2017, 2018, 2019, 2020, 2022, 2025
 תחרות העל בנורווגיה 2015
 אליפות האמנים של קטר בשחמט 2015
 תחרות העל בבילבאו: 2015, 2016
 גביע סינקפילד 2016
 תחרות השחמט לזכר טל 2016
 גביע העולם בשחמט: 2017, 2019, 2021, 2023, 2025
 תחרות העל סופר יונייטד קרואטיה מהיר ובזק 2025
 התחרות השווייצרית הגדולה של פיד"ה: 2023, 2025

 אניש גירי באולימפיאדת השחמט 
בין השנים 2010 ל-2024 השתתף אניש גירי ב-7 אולימפיאדות שחמט:

מד כושר

קישורים חיצוניים



 תחבולות מבריקות של אניש גירי, באתר wtharvey 

הערות שוליים

קטגוריה:ילדי פלא בשחמט
קטגוריה:רבי-אמנים הולנדים
קטגוריה:שחמטאים שהשתתפו באולימפיאדת השחמט
קטגוריה:אלופי הולנד בשחמט
קטגוריה:הולנדים שנולדו ב-1994